Årsplan

2019-2020

|  |
| --- |
| **Bærumsbarnehagen** |

Marihøna barnehage



**Innhold**

[Innledning 2](#_Toc443290540)

[Bærumsbarnehagen 2](#_Toc443290541)

[Lekens betydning for barns utvikling 3](#_Toc443290542)

[Arbeid mot mobbing 3](#_Toc443290543)

[Realfag – undring og glede knyttet til matematikk og naturfag 3](#_Toc443290544)

[Barnehagens pedagogiske innhold 4](#_Toc443290545)

[Omsorg 5](#_Toc443290546)

[Lek 5](#_Toc443290547)

[Læring 5](#_Toc443290548)

[Barnas medvirkning 6](#_Toc443290549)

[Det psykososiale miljøet 6](#_Toc443290550)

[Språk 6](#_Toc443290551)

[Likestilling og likeverd 7](#_Toc443290552)

[Fagområdene 7](#_Toc443290553)

[Kulturarena 8](#_Toc443290554)

[Overgang fra barnehage til skole 8](#_Toc443290555)

[Samarbeid med barnas hjem 9](#_Toc443290556)

[Dokumentasjon og vurdering 9](#_Toc443290557)

[Plan for kompetanseutvikling 10](#_Toc443290558)

[Tverrfaglig samarbeid 11](#_Toc443290559)

**Innledning**

*Barnehagen er en pedagogisk virksomhet der samfunnsmandatet er, i samarbeid og forståelse med hjemmet, å ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal tilby barn under opplæringspliktig alder et omsorgs- og læringsmiljø som er til barns beste.*

*Årsplanen inneholder informasjon om hvordan barnehagen arbeider med omsorg, danning, lek og læring for å fremme barnas allsidige utvikling samarbeid og forståelse med barns hjem. Planen gir informasjon om hvordan* [*barnehagelovens bestemmelser om innhold*](https://lovdata.no/dokument/SF/forskrift/2006-03-01-266) *følges opp, dokumenteres og vurderes.*

Marihøna barnehage ligger idyllisk til ved foten av Tanumskogen på Haug Kirkerud. Det er kort nærhet til Kirkerudbakken, Emma Hjort skole, marka og Sandvika by. Marihøna barnehage er en privat foreldreeid barnehage der foreldrene er andelshavere. Marihøna barnehage har tre avdelinger, og høsten 2019 er barnehagen organisert i en storbarnsavdeling(4-5år), en mellomavdeling (2-3 år) og en småbarnsavdeling (1-2 år) med til sammen 48 barn. Vi har i år en bemanning på 14 ansatte som består av daglig leder, 6 pedagoger, 2 fagarbeidere, 6 assistenter. Derutover har vi ansatte som ekstrahjelp og vikarer. Alle ansatte har fremvist politiattest i forbindelse med ansettelse.

Dette barnehageåret har vi fokus på: **Livsmestring og fagområdet «Kropp, bevegelse mat og helse».**

Personalgruppen starter barnehageåret med å bli godt kjent med begrepet livsmestring og vi diskuterer hva det betyr for oss i Marihøna barnehage. Deretter kommer periodeplaner og mer presis info om hvordan vi jobber med det.

**Bærumsbarnehagen**

I Bærum er det i tillegg til rammeplanen utarbeidet en barnehagemelding for bærumsbarnehagen, [*Barnehagemelding 2015-2025*](https://www.baerum.kommune.no/globalassets/om-barum-kommune/organisasjon/styrende-dokumenter/barnehagemelding-2015---2025.pdf).

Arbeidet med barnehagemeldingen skal bidra til at det blir et likeverdige og enhetlige barnehagetilbud i alle Bærums barnehager, for alle barn og foreldre. Tidlig innsats, mestringsperspektivet og samarbeid og samhandling skal vektlegges i bærumsbarnehagen. Barnehagen skal ses på som første trinn i utdanningsløpet,og **lek, språk** og **god helse** er spesielle faglige satsingsområder.

Som oppfølging av barnehagemeldingen utarbeides det kvalitetsplaner. Kvalitetsplanen skal bidra til likeverdige barnehagetilbud i Bærum og sikre tidlig innsats og bedre læring for barna i bærumsbarnehagen. Kvalitetsplanen, [*Lek og læring – rammeverk for bærumsbarnehagen*](https://www.baerum.kommune.no/globalassets/tjenester/barnehage/kvalitet-i-barnehagene/kvalitetsplan-fra-2019.pdf), som gjelder fra 2019 skisserer satsingsområdene:

* Kommunikasjon og språk
* Livsmestring
* Digital barnehage

**Lekens betydning for barns utvikling**

Vi vil at alle barn skal ha noen å leke med i barnehagen og oppleve glede og mestring ved å leke sammen med andre. Barnehagen skal ha lekemiljøer i barnehagen som gir alle barn utfordringer, rom og muligheter for å være den beste versjonen av seg selv i lek og samspill med andre barn.

**Arbeid mot mobbing**

Vi vil ikke at barna skal mobbe eller bli mobbet i barnehagen. Det er utarbeidet en handlingsplan mot mobbing i Bærumsbarnehagen.

I Marihøna barnehage jobber vi hele tiden med mobbeforebyggende tiltak. Vi observerer barnegruppen tett, og setter inn tiltak hvis vi ser noen form for mobbing. Her må vi ha tett samarbeide med foreldrene. Hvis foreldrene hører hjemme at barna snakker om at de ikke får være med i leken, må de si fra til oss. Ofte kan det dreie seg om en enkelt episode eller andre ting, men uansett må vi ta det på alvor.

Foreldrene kan også bidra ved å tenke inkludering når det gjelder hvem som skal være med hjem eller inviteres i bursdag. Dette gjelder også å gå i bursdag til de man blir invitert til.

Vi jobber kontinuerlig med at alle i Marihøna barnehage, foreldre, barn og personalet, snakker positivt om hverandre og om barnehagen.

Vi oppfordrer foreldrene, barna og personalet til å hilse hyggelig på alle når man møtes i barnehagen.

**Realfag – undring og glede knyttet til matematikk og naturfag**

Vi vil at alle barn skal oppleve undring og glede knyttet til matematikk og naturfag.

Hvorfor realfag i barnehagen, tenker kanskje noen. Jo, fordi barn er født naturlig nysgjerrige, og de ønsker svar på ting de observerer rundt seg. Det er mange likhetstrekk mellom forskningsmetoder og hvordan barn søker kunnskap.

Vi kan trekke fram:

**Observasjon, systematisering, sortering, undring og tolkning**

Utdanningsdirektoratet hevder også at realfag bidrar til å stimulere barnas kognitive utvikling, som kan føre til bedre skoleprestasjoner senere (Kunnskapsgrunnlag, realfag i barnehagen 2014).

Når vi jobber med realfag bruker vi språket aktivt med begrepstrening og benevning. Vi bruker kreativiteten når vi designer og finner løsninger, og vi kan filosofere rundt det vi gjør. Dessuten får vi mye fysisk aktivitet og frisk luft gjennom tur og utelek når vi bruker nærområdet vårt.

Dette barnehageåret frem til jul er vi med i et matte/realfagsprosjekt sammen med Emma Hjort og Skui skolekrets.

**Barnehagens pedagogiske innhold**

*Barnehagens innhold skal være allsidig og variert, og utformes slik at hvert enkelt barn får opplevelser og erfaringer som støtte for sin utvikling av kunnskaper, ferdigheter og holdninger. Samtidig skal innholdet støtte språklig og sosial kompetanse gjennom felles opplevelser og samvær. Barnehagens oppgaver er beskrevet i* [*Lov om barnehager*](https://lovdata.no/dokument/NL/lov/2005-06-17-64) *og i* [*Rammeplan for barnehagens innhold og oppgaver*](http://www.udir.no/globalassets/upload/barnehage/rammeplan/rammeplan_bokmal_2011nett.pdf)*.*

Dette barnehageåret har Marihøna barnehage språkarbeid og livsmestring som felles satsningsområde.

Marihøna barnehage er en flerkulturell barnehage, og barna som går i barnehagen har tilknytning til mange ulike nasjoner og har mange ulike språk som morsmål.

Vi har en felles visjon: **Superbarnehage for deg og meg**

I dette legger vi:

* *Et trygt sted å være*
* *Et inkluderende miljø*
* *Hvor vi er rause med hverandre*
* *Toleranse for å være forskjellige*
* *Respekt for mangfoldet*

**Organisering av hverdagen**

Ingen dager er helt like, men vi har en relativt fast dagsrytme som vi følger for å komme igjennom planlagte aktiviteter og daglige gjøremål. Vi endrer dagsrytmen vår fra 1.aug, slik at lunsjen og barnas soving blir 1 time tidligere enn før.

Dagsrytme:

0715 Personalet klargjør avdelingene

07.30 Barnehagen åpner

07.30-8.15 Frokostmatpakke, (tidspunkt tilpasses hver avdeling)

09.30 Aktivitet/utelek

11.00 Lunsj

12.00 Soving/hvilestund

13.00 Aktivitet/utelek for de største

14.30 Fruktmåltid, (tidspunkt tilpasses hver avdeling)

16.45 Rydding

17.00 Barnehagen stenger

Barnehagen bruker kommunikasjonsverktøyet «MyKid». Her legger vi ut ukeplan og bilder og annen informasjon. Vi har også en hjemmeside der vi legger ut dokumenter som årsplan og tradisjonslister.

Ukerytmen varierer litt mellom storbarnsavdeling og småbarnsavdeling, men alle har matpakkedag/turdag hver torsdag og varm mat hver fredag. Vi får levert varm mat fra Barnehagematen.no

Vi bruker ofte å dele barna i mindre grupper som et viktig pedagogisk verktøy.

**Omsorg**

Omsorg i barnehagen handler både om relasjonen mellom barn og voksen, barna imellom og voksne imellom. Det er viktig å gi barna mulighet til å gi og ta imot omsorg. Kvaliteten på dette samspillet vil være avgjørende for hva og hvordan barna lærer sosial kompetanse. Egenskaper som prososial adferd(hjelpe, oppmuntre, dele med andre, selvhevdelse og selvkontroll) er sentrale. For det er gjennom omsorg holdninger og gode relasjoner vi overfører de normer og verdier vi ønsker. Dette jobber alle avdelingene med.

Vi gir barna tilbud om et sunt og variert kosthold. Lunsj i Marihøna er en viktig del av det pedagogiske opplegget. Barna får velge pålegg selv og bidrar selv aktivt i måltidet (smøre, skjenke, dekke på, rydde) alderstilpasset.

**Lek**

Gjennom leken lærer barnet selv å mestre ulike ferdigheter. Lek utvikler barnet språklig, fysisk, sosialt og emosjonelt. Leken er en skapende prosess som barnet selv styrer. Leken skal ha gode vilkår og da stilles det krav til personalet. Det er viktig å gi rom og tid slik at god lek utvikles. Voksenrollen i leken blir først og fremst å være en god observatør, deretter veilede og tilrettelegge for barna. Her er det stor forskjell på de største og de minste barna. Mens de største barna gjerne vil leke «i fred» uten voksne, finner de minste barna ofte trygghet ved å ha en voksen lekepartner. De voksne skal være deltakende og utvikle leken, dette er også viktig språkstøtte.

Utelekeplassen er en viktig del av barnas daglige lek. Marihøna barnehage har en fin og variert utelekeplass, der barna får brukt ulike motoriske ferdigheter. Vi har også en flott grillhytte på utelekeplassen vår som vi kan bruke til lek, eventyrstund og matlaging. Her har vi også av og til foreldre på besøk.

Inne i barnehagen benytter vi alle rom til lek, gjerne i mindre grupper. Vi har mye utvalg av ulikt lekemateriell, som konstruksjonsmateriell, utstyr til rollelek, utstyr for grovmotorisk lek og estetisk materiell (musikkinstrumenter og hobby). Vi har også innredet et eget språkrom. I Marihøna barnehage ser vi på tiden til den frie leken som «hellig», og prøver dermed så langt det er mulig å unngå avbrytelser av god lek. Hvis vi for eksempel har en voksenstyrt aktivitet kan vi oppmuntre barna til å delta, men de som vil fortsette å leke på egenhånd får lov til det.

I Marihøna barnehage er vi bevisste på at barna oppmuntres til ulike lekeaktiviteter.

**Læring**

Barnehagen er en del av utdanningssystemet, og første ledd i Bærum kommunes opplæringsløp for barn og unge. Hele dagen i barnehagen preges av læring og lek. Fra barnet kommer inn porten for første gang og storøyd observerer alle barnehagens rutiner, hvordan de andre barna leker sammen, lytter til sangene og reglene i samlingsstunden, så lærer de. Barna lærer gjennom lek, rutiner, hverdagssituasjoner og styrte aktiviteter.

Å utvikle danning er en kontinuerlig prosess der voksne leder og veileder de neste generasjoner. I Marihøna barnehage er personalet engasjert og preges av yrkesstolthet og identitet som gir gode forutsetninger for barnas danningsutvikling. Vi fordrer en dialog bygget på likeverd og medmenneskelighet slik at barna utvikler et positivt jeg og et godt selvbilde. Dette gjør barna i stand til å tilegne seg lærdom og erfaringer.

Dette arbeidet skal foregå i nært samarbeid og forståelse med hjemmet slik at vi sammen kan overføre verdier, normer, tanker uttrykks og handlemåter som skaper hele mennesket.

**Barnas medvirkning**

FN s barnekonvensjon vektlegger barns rett til å si sin mening. Dette finner vi også igjen i Barnehagelovens §3 og i Rammeplanen. I Marihøna barnehage diskuterer personalet jevnlig hva dette betyr for oss.

Å gi barna medvirkning betyr at vi skal sikre at alle blir spurt, hørt og sett. De skal bli møtt med respekt og har rett til å uttrykke egne meninger slik at de kan påvirke sin egen hverdag.

Våre holdninger til oppdragelse, våre evner til å se barna, tid til refleksjon og tolkning av signaler fra barna blir viktige.

Barnas medvirkning kommer til uttrykk litt forskjellig om du er på storbarnsavdeling eller småbarnsavdeling. De eldste barna kan ta opp ting i samlingsstund og er også med på å utforme avdelingens regler.

De minste barna kommuniserer på andre måter, og her må de voksne være ekstra observante for å tolke barnas signaler og innspill.

**Det psykososiale miljøet**

I Marihøna barnehage er det et stabilt personale som har jobbet i mange år og som har mye erfaring. Vi er en nærmiljøbarnehage, og ofte kjenner vi familiene godt og barnas søsken har gått i barnehagen tidligere. Vi jobber hele tiden med at barnehagen skal være et sentrum for fellesskap i nærmiljøet, der barna og familiene skal bli godt kjent. Vi har blant annet mange hyggelige tradisjoner som høstsuppe, julemesse, påskefrokost og sommeravslutning.

Vi er en liten barnehage der barn og voksne blir godt kjent, dette skaper trygghet og samhold. Vi jobber kontinuerlig med å skape gode relasjoner til barna, med konflikthåndtering, med å ta hensyn til hverandre og med å kunne gi og ta imot omsorg.

Barnehagen har også kjøpt inn en del materiell som kan brukes med enkeltbarn eller grupper for å jobbe ekstra med dette:

* «De ti vennebøkene» med aktivitetskort og kosedyr
* «Røde og grønne tanker»

**Språk**

I Marihøna barnehage er det mange barn med ulike språkforutsetninger. Noen kan ikke snakke norsk i det hele tatt, noen har snakket norsk et års tid og noen har alltid snakket norsk.

**Sammen skal vi skape et godt språkmiljø for alle, der alle trives og kan utvikle seg.**

Barn lærer språk ved å være sammen med andre barn og voksne i lek og i hverdagssituasjoner. Derfor er det viktig med en felles plattform og gode rutiner som alle barna kan være med på hver dag.

I de uformelle situasjonene er det viktig at de voksne er bevisste på hvordan de bruker språket for eksempel ved å støtte barna med benevning eller gjenta barnas utsagn.

I de formelle situasjonene kan vi benytte oss av ulike språkstimulerende hjelpemidler som konkreter, flanellograf, bilder og Ipad.

Marihøna barnehage har mye språkstimulerende materiell som språkposer, ulike dagtavler, snakkepakken, grep om begreper, masse bøker og spill. En del av det er samlet på vår eget språkrom.

Mange av barna får individuell, tilpasset språkopplæring i barnehagen, av egen språkansvarlig pedagog.

**Likestilling og likeverd**

I Marihøna barnehage er det mange barn som kommer fra ulike kulturer og som har foreldre som har ulikt syn på likestilling og likeverd.

Rammeplanen sier om dette:

«*Barnehagen skal fremme likeverd og likestilling uavhengig av kjønn, funksjonsevne, seksuell orientering, kjønnsidentitet og kjønnsuttrykk, etnisitet, kultur, sosial status, språk, religion og livssyn. Barnehagen skal motvirke alle former for diskriminering og fremme nestekjærlighet.»*

I Marihøna barnehage ønsker vi at barna skal kunne forstå bedre at de er en del av et større samfunn med demokrati, lover og regler, ulike kulturer, ulike levesett og arbeidsliv. Målet er at de skal kunne møte livet utenfor familien sin med åpenhet, toleranse og nysgjerrighet. Marihøna barnehage ser på det som et viktig samfunnsmandat at barna som går i barnehagen får innsikt i hvilke rettigheter de har som barn som vokser opp i Norge. Spesielt når det gjelder likestilling og likeverd ser vi på viktigheten av at gutter og jenter får like muligheter.

Dette vil si at i Marihøna barnehage skal alle barna få mulighet til å leke med alt lekemateriell og med gutter og jenter på tvers av alder og kjønn.

**Fagområdene**

Rammeplanen sier at *«fagområdene gjenspeiler områder som har interesse og egenverdi for barn i barnehagealder, og skal bidra til å fremme trivsel, allsidig utvikling og helse»(Rammeplanen s.47)*

Rammeplanens fagområder gjenspeiler fagområdene som barna møter senere i skolen.

Barnehagens 7 fagområder er:

* Kommunikasjon, språk og tekst: *språkrom, språkgrupper, kroppsspråk, dagtavle, grep om begreper, bøker, fortelling/gjenfortelling, sanger, rim og regler*
* Kropp, bevegelse, mat og helse: *Turer i Tanumskogen, variert utelekområde, hinderløyper, dans, personlig hygiene (håndvask), smøremåltider, hvile, naturlig forhold til egen kropp, selvstendighetstrening*
* Kunst, kultur og kreativitet: *Eventyr, drama, hyttebygging, maleteknikker, projektor og lerret, kreativ med gjenbruksmaterialer, veving, perling, utstilling, temavegger, musikk, gitar, tromme og Orff instrumenter*
* Natur, miljø og teknologi: *Erfaringer med å være ute i naturen i all slags vær, tenne bål, utforske naturen gjennom årstidene, småkryp, dyr og dyreliv, leke med naturmaterialer, miljøvern, gjenbruksmaterialer, bærekraftig utvikling*
* Antall, rom og form*: Lek med ulike konstruksjonsmaterialer, hyttebygging, begrepstrening, rekkefølger, sortering, ukedager, måneder og årstider*
* Etikk, religion og filosofi*: Snakker om de ulike høytidene barna feirer, markerer norske juletradisjoner, markerer norske nasjonaldager, undring over forandringer i naturen, ta vare på naturen,*
* Nærmiljø og samfunn: *Bli kjent med nærmiljøet sitt, forståelse for at barnet er en del av et større samfunn utenfor familien, sosial kompetanse, trygg ferdsel i trafikken*

I Marihøna barnehage har vi god erfaring med å jobbe tverrfaglig med fagområdene.

Vi har utarbeidet en egen progresjonsplan for fagområdene. Denne beskriver konkrete aktiviteter i forhold til aldersgruppene. Progresjonsplanen er tilgjengelig på hjemmesiden, under *praktisk informasjon.*

**Kulturarena**

Marihøna barnehage har mange gode tradisjoner. Noen tradisjoner har vart i 25 år. Vi har utarbeidet en tradisjonsliste som finnes på hjemmesiden under *praktisk informasjon*

På tradisjonslisten finnes en del faste markeringer som vi har gjennom året, blant annet høstsuppe med foreldrene i anledning FN dagen. Vi har også faste tradisjoner i forbindelse med jul og påske. Vi markerer også *samefolkets dag* 6. februar.

I barnehagen blir de voksne kulturformidlere i forhold til den kompetansen de har. I Marihøna barnehage har vi ansatte med kompetanse innenfor musikk og fortellerkunst. Vi har også egne ansatte som har ansvaret for å holde oss oppdatert innenfor ny barnelitteratur.

Vi har fellessamlinger på tvers av hele huset, og av og til får vi besøk av eksterne teatergrupper/kulturformidlere. Vi besøker Bærum Kulturhus og biblioteket i Sandvika hvis de har forestillinger som passer for oss. Dette året har de eldste barna også vært på brannstasjonen og de har blitt kjent med Brannbamsen Bjørnis og lært om brannvern.

Mai 2019 fikk vi instrumentpark med lite atrium på utelekeplassen.

**Overgang fra barnehage til skole**

*Bærum kommune har fastsatte rutiner for* [*overgang fra barnehage til skole*](https://www.baerum.kommune.no/globalassets/tjenester/barnehage/info-til-ansatte/overgangsrutiner-april-2015.pdf)*.*

Marihøna barnehage samarbeider med Emma Hjorth barneskole. Pedagogisk leder og daglig leder i barnehagen samarbeider med lærerne på skolen og barna har lesevenner fra 4. klasse. Barnehagen inviterer til eget foreldremøte for skolestarterne i oktober. I samarbeid med foreldrene fylles det ut et overgangsskjema som sendes til skolen.

Marihøna barnehage samarbeider også med to andre nærmiljøbarnehager (Emma Hjorth barnehage og Kløverbakken barnehage) som sokner til Emma Hjorth skole. Slik får skolestarterne mulighet til å bli kjent med hverandre gjennom lek og aktiviteter. Dette barnehageåret har vi avtalt 6 treff før skolestart i barnehagene. I tillegg samarbeider vi med skolen og 4. klasse trinnet som blir neste års faddere.

Vi har også samarbeidet med skolen om felles sanger, eventyr og leker som blir et «overgangsobjekt» mellom barnehagene og skolen.

I år samarbeider vi i tillegg med skolen om et realfagsprosjekt, hvor det er fokus på tall og tallforståelse og det og være kreativ. Grenseobjekt: Numicon.

I Marihøna barnehage har de eldste barna også egen førskoleklubb som heter Tordivelklubben. En av klubbens oppgaver er å forberede barna på å møte skolen med de krav den stiller.

Viktige egenskaper vi ønsker at barna skal utvikle er:

* Å ha sosial trygghet, vite hvordan man omgås andre
* Å ha evne til å takle motgang og konflikter
* Å ha evne til å konsentrere seg om pålagte oppgaver
* Å ha fantasi og kreativitet
* Å beherske språket, og tørre å uttrykke seg i en gruppe
* Å ha evne til å snakke sammen og lytte til hverandre
* Å ha evne til å ta imot beskjeder
* Å ha evne til å samarbeide
* Å ha evne til å utføre en oppgave
* Å ha evne til å undres, resonnere og stille spørsmål
* Å ha tro på seg selv, ha selvtillit
* Å bli selvstendig i forhold til personlig hygiene, påkledning og ha orden på sine saker og ting

**Samarbeid med barnas hjem**

*Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling (jf.* [*barnehageloven*](https://lovdata.no/dokument/NL/lov/2005-06-17-64) *§ 1).*

I Marihøna barnehage vektlegger vi både det formelle og uformelle samarbeidet med foreldrene.

Det formelle samarbeidet består av:

* Oppstartsamtale med nye familier
* Foreldremøte for alle på høsten
* Foreldremøte for skolestarterne på høsten
* Foreldresamtaler 1-2 ganger hvert år og ellers ved behov
* SU
* Eierstyremøter

Det uformelle samarbeidet består av:

* Uformelle samtaler i garderoben ved levering og henting
* Telefonsamtaler, sms, mail
* My Kid/Hjemmesiden

Skjema for de formelle foreldresamtalene ligger ute på hjemmesiden under *praktisk informasjon.*

**Dokumentasjon og vurdering**

*Barnehagen er en pedagogisk virksomhet som skal planlegges, dokumenteres og vurderes. Den enkelte barnehage står fritt til å velge metoder og omfang ut fra lokale forutsetninger og behov. Gjennomføringen av planene må være så fleksibel at det er rom for spontanitet og barns medvirkning. Barnehagens styrer har et særlig ansvar for å iverksette og lede barnehagens arbeid med planlegging, dokumentasjon og vurdering. Pedagogisk leder har ansvar for planlegging, dokumentasjon og vurdering av arbeidet i barnegruppen han/hun har ansvar for (*[*Rammeplan*](http://www.udir.no/globalassets/upload/barnehage/rammeplan/rammeplan_bokmal_2011nett.pdf)*, kap. 4).*

I Marihøna barnehage bruker vi dokumentasjon og vurdering som et viktig verktøy for å stadig være i utvikling. Vi gjør fortløpende vurderinger av arbeidet vi gjør i alle situasjoner, hverdagssituasjoner, i møte med foreldrene og barna, på avdelingsmøter, personalmøter og plandager. Vi er opptatt av å være fleksible, og det skal være rom for endring. For eksempel å følge barnas initiativ selv om det står noe annet på planen. I Marihøna barnehage er det god tradisjon for å kvalitetssikre arbeidet vi gjør, samt å dele praksisfortellinger og reflektere over disse. Vi sitter ofte i grupper på plandagene og diskuterer hva vi legger i dette.

Ulike måter vi dokumenterer og vurderer på i Marihøna barnehage:

* Tar mye bilder av barna og aktiviteter, legger ut på «MyKid» (med samtykke fra foreldrene)
* Observasjonsverktøy, skjemaene «TRAS» og «Alle med», løpende protokoll og sosiogram kan brukes som grunnlag for foreldresamtaler
* Skriftlig evaluering av alle arrangementer
* Ukeplan og Bladlusa (informasjonsskriv for hele huset)
* Synliggjøring av prosjekter og temaer med «tema-vegger»
* Bruker plandager og personalmøter til å vurdere arbeidet vi gjør
* Presentere årets periodeplan på høstens foreldremøte, få innspill fra foreldrene
* SU fastsetter årsplanen
* Gruppearbeid i personalgruppen
* Alle barn som slutter får «Min boks» med tegninger og de har lagd i løpet av barnehagetiden her hos oss. Tordivelene får egen tordivelperm når de slutter

**Plan for kompetanseutvikling**

*Som pedagogisk samfunnsinstitusjon må barnehagen være i endring og utvikling. Barnehagen skal være en lærende organisasjon slik at den er rustet til å møte nye krav og utfordringer. Kvalitetsutvikling i barnehagen innebærer en stadig utvikling av personalets kompetanse (*[*rammeplan*](http://www.udir.no/globalassets/upload/barnehage/rammeplan/rammeplan_bokmal_2011nett.pdf)*, kap. 1.7).*

Marihøna barnehage er med i nettverk for private barnehager i Vestre Bærum. Nettverket organiserer nettverkssamlinger for de pedagogiske lederne og styrerne og felles kurs/temakvelder for hele personalgruppen.

Dette barnehageåret skal hele personalgruppen kurses innenfor tema Livsmestring. Det blir felles kurs med Ingrid Lund i nettverket.

Barnehagen har også søkt om kompetansemidler/heving innen den nye regionale ordningen.

Barnehagen støtter, oppmuntrer og legger til rette for personal som ønsker å ta utdannelse. I 2017 har to av de faste ansatte tatt fagbrev, og i 2016 tok tre av pedagogene videreutdannelse og eksamen i studiet «Barn i risiko».

Personalet i Marihøna har jevnlig førstehjelpskurs og brannvernkurs.

**Tverrfaglig samarbeid**

*Det er viktig med et godt samarbeid med instanser som PPT, barneverntjenesten og helsetjenester for barn og unge slik at barnet mottar et treffsikkert og helhetlig tilbud, og for å få til så gode tiltak som mulig i barnehagen. Alle samarbeidende parter har et selvstendig ansvar for at de ulike tiltakene som barnet mottar er godt koordinert. Tverrfaglighet og helhetlig tenkning er derfor svært sentralt for de som arbeider i barnehagen (*[*barnehagemeldingen*](https://www.baerum.kommune.no/globalassets/om-barum-kommune/organisasjon/styrende-dokumenter/barnehagemelding-2015---2025.pdf)*, s. 24). «Tidlig innsatsteam» er et ambulerende team i Bærum, som består av barnehagen, PP-tjenesten, barnevern og helsetjenester, hvor foreldre kan få drøftet sin sak tverrfaglig.*

Marihøna barnehage samarbeider barnehageåret 2019-2020 med Emma Hjort skole, barnehagene i nærområdet, PPT, Haug skole og ressurssenter, Barnevernet, BUP, PHT, Bærum kommune, Flyktningkontoret, Tolketjenesten, Fysioterapeut og barnehagenes veiledningssenter.